钦定古今图书集成/明伦汇编/官常典/第536卷 > 曹良臣
## 钦定古今图书集成/明伦汇编/官常典/第536卷 > 曹良臣

按《明外史》本传：“良臣，安丰人。颍寇旁掠，聚乡里，筑堡
自固，归太祖于应天，为江淮行省参政。从战鄱阳，克
武昌、襄阳，取淮东，收浙西，进行省左丞。从大军收中
原，定河南，北取元都，略地至泽、潞，进山西行省平章，
还守通州。时大兵出山西，通州守备单弱，所部不满
千人。元丞相也速将万骑营白河，良臣曰：‘吾兵少，不
可与战。彼众虽多，亡国之馀，败气不振，当以计破之’。”
乃密遣指挥仵勇等，于濒河舟中多立赤帜，亘三十
馀里，钲鼓声相闻。《也速》大骇遁去。精骑逐北百馀里，
元兵自是不敢窥北平。复从大将军达击扩廓帖木
于定西三不剌川，败之。洪武三年封宣宁侯，岁禄九
百石，予世券。明年从伐蜀，克归州山寨，取桑植、容美
诸土司。会周德兴拔茅冈覃垕寨，自白盐山寨伐木
开道，出纸坊溪，以趋夔州，进克重庆。明年从副将军
文忠北征，至胪朐河，收其部落。文忠率良臣持二十
日粮，兼程进至土剌河。哈剌章渡河拒战，少却。追至
阿鲁浑河，敌骑大集，将士皆殊死战，敌大败走。而良
臣与指挥周显、常荣、张耀，千户万斌遂殁于军。事闻，
赠安国公，谥“忠壮”，列祀功臣庙。子泰袭侯。坐蓝党死，
爵除。显，合肥人。从太祖渡江，为帐前先锋，累功至指
挥同知。以收应昌红罗山寨，迁指挥使。荣，开平王遇
春再从弟，初从安丰军来归，令隶遇春麾下，历指挥
佥事。遇春卒于军，荣护丧还京，世袭武德卫指挥同
知。从朱亮祖平蜀，改振武卫。耀，寿州人，从陈埜先屯
建康。王师克建康，始归附。授镇江百户。累功为神策
卫指挥同知。守御福建，迁指挥使。至是，俱战没。帝厚
恤诸臣家，命有司各表其墓。